CELEX: 32016R0472
Language: mt
Date: 2016-03-31 00:00:00
Title: Regolament ta' Implimentazzjoni tal-Kummissjoni (UE) 2016/472 tal-31 ta' Marzu 2016 li jemenda r-Regolament (UE) Nru 72/2010 fir-rigward tad-definizzjoni tat-terminu “spettur tal-Kummissjoni” (Test b'rilevanza għaż-ŻEE)

1.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 85/28
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/472
   tal-31 ta' Marzu 2016
   li jemenda r-Regolament (UE) Nru 72/2010 fir-rigward tad-definizzjoni tat-terminu “spettur tal-Kummissjoni”
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 300/2008 tal-Parlament Ewropew u tal-Kunsill tal-11 ta' Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002 (1), u b'mod partikolari l-Artikolu 15 tiegħu,
   Billi:
   
               (1)
            
            
               Il-Ftehim dwar iż-Żona Ekonomika Ewropea (ŻEE) (2), b'mod partikolari l-Anness XIII tiegħu, jipprovdi li l-Istati Membri ŻEE tal-Assoċjazzjoni Ewropea tal-Kummerċ Ħieles (EFTA) għandhom jimplimentaw l-istandards bażiċi komuni dwar is-sigurtà tal-avjazzjoni u li l-Awtorità ta' Sorveljanza tal-EFTA għandha twettaq l-ispezzjonijiet f'dawk l-Istati Membri. Sabiex ikun hemm aktar armonizzazzjoni fl-implimentazzjoni tal-istandards bażiċi komuni, il-Kummissjoni għandu jkollha l-possibbiltà li tinkludi esperti kkwalifikati mill-Awtorità ta' Sorveljanza tal-EFTA u mill-Istati Membri tal-EFTA fit-timijiet tagħha tal-ispezzjoni tas-sigurtà tal-avjazzjoni.
            
         
               (2)
            
            
               Is-Segretarjat tal-Konferenza Ewropea tal-Avjazzjoni Ċivili (ECAC) jikkoordina l-verifiki tas-sigurtà tal-avjazzjoni fl-Istati Membri tal-ECAC bl-għan li tiġi żgurata l-konformità mal-istandards tas-sigurtà tal-avjazzjoni. Sabiex jissaħħaħ l-iskambju tal-aħjar prassi bejn is-Segretarjat u l-Kummissjoni fil-qasam tas-sigurtà tal-avjazzjoni, il-Kummissjoni għandu jkollha l-possibbiltà li tinkludi esperti kkwalifikati mis-Segretarjat tal-ECAC fit-timijiet tagħha tal-ispezzjoni tas-sigurtà tal-avjazzjoni.
            
         
               (3)
            
            
               Il-miżuri previsti f'dan ir-Regolament huma skont l-opinjoni tal-Kumitat imsemmi fl-Artikolu 19(2) tar-Regolament (KE) Nru 300/2008,
            
         ADOTTAT DAN IR-REGOLAMENT:
   Artikolu 1
   L-Artikolu 2(3) tar-Regolament tal-Kummissjoni (UE) Nru 72/2010 (3) jinbidel b'dan li ġej:
   
               “3.
            
            
               “Spettur tal-Kummissjoni” tfisser persuna magħżula mill-Kummissjoni biex tieħu sehem fl-ispezzjonijiet tal-Kummissjoni, li tkun ċittadin tal-Unjoni jew ta' Stat Membru tal-Assoċjazzjoni Ewropea tal-Kummerċ Ħieles (EFTA) u li tkun impjegata minn xi waħda minn dawn li ġejjin:
               
                           —
                        
                        
                           il-Kummissjoni;
                        
                     
                           —
                        
                        
                           Stat Membru tal-Unjoni, bħala awditur nazzjonali;
                        
                     
                           —
                        
                        
                           Stat Membru tal-EFTA, bħala persuna inkarigata mit-twettiq ta' attivitajiet ta' sorveljanza tal-konformità fuq livell nazzjonali f'isem dak l-Istat Membru;
                        
                     
                           —
                        
                        
                           l-Awtorità ta' Sorveljanza tal-EFTA,
                        
                     
                           —
                        
                        
                           is-Segretarjat tal-Konferenza Ewropea tal-Avjazzjoni Ċivili.”
                        
                     
         Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-31 ta' Marzu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 97, 9.4.2008, p. 72.
   
      (2)  ĠU L 1, 3.1.1994, p. 3.
   
      (3)  Ir- Regolament tal-Kummissjoni (UE) Nru 72/2010 tas-26 ta' Jannar 2010 li jistabbilixxi proċeduri biex jitwettqu spezzjonijiet mill-Kummissjoni fil-qasam tas-sigurtà tal-avjazzjoni (ĠU L 23, 27.1.2010, p. 1).